Yksinkertainen polttopuukatos tai -vaja.
Koristeellinen pylväskatos Wawelin katedraalissa Krakovassa.
Katukivityömaata suojaava telttakatos.
Kaariteltan kaltainen kangaskatos.
Ravintolasalin telttamainen koristekatos.
Huvimajan kaltainen katos Yhdysvaltojen Rochesterissa.
**Katos** on ainakin yhdeltä sivulta avointa tilaa ylhäältä suojaava rakennelma tai seinätön katon kaltainen suoja. Katoksen tehtävä on suojella alla olevaa tilaa sään rasituksilta, erityisesti sateelta, lumelta ja auringolta.

Katoksia käytetään myös polttopuun tai sahatavaran kuivattamiseen ja varastointiin, talon sisäänkäynnin yläpuolella (*ovikatos*), pihakaivon suojana (*kaivokatos*) sekä polkupyörien, ajoneuvojen ja työkoneiden suojana (*pyöräsuoja* tai *-katos, autokatos, konekatos*). Bussia, junaa tai raitiovaunua odottavia matkustajia sateelta ja tuulelta suojaa *pysäkkikatos* tai *laiturikatos*, urheilukisojen tai kesäteatterin yleisöä *katsomokatos*. Työkoneen tai hitaan maantieajoneuvon kuljettajaa voi suojata sivuilta avoin *ohjaamokatos*. Retkeilijän perinteinen yöpymiskatos on *laavu*, katosmaista kevyttä venevajaa kutsutaan nimellä *talas*.

Säältä suojaamisen lisäksi katoksin varustettuja tiloja käytetään asuintilojen yhteydessä luomaan yhteys ulkoilmaan ja hyvä näkyvyys ympäristöön (esim. *parvekekatos*, *terassikatos*, *grillikatos*, *keittokatos* ym.).

Katoksen rakenne ja katemateriaali voi olla samantapainen kuin vaativampien rakennusten vesikatoissa, esimerkiksi puurungon varaan rakennettu aaltopelti-, pelti- tai huopakatto. Vapaa-ajan oleskelukatoksissa voidaan käyttää valokatteena lasia, aaltomuovia tai muuta läpinäkyvää materiaalia tuomaan päivänvaloa katoksen alle. 

Kestävän katoksen puuosat tehdään höylätystä kuusesta, männyn sydänpuusta tai liimapuusta. Parhaiten säätä kestää painekyllästetty AB-luokiteltu puu.

Suomessa katokset ovat usein rajatapauksia sen suhteen, tarvitaanko niiden rakentamiseen rakennusvalvonnalta toimenpidelupa tai rakennuslupa.

Kangaskatokset
--------------

Kevyemmät ja tilapäiset katosrakennelmat tehdään usein telttamaisin rakenneratkaisuin eli vettä läpäisemättömistä kangas- tai muovimateriaaleista ja kevyistä metalliputkikannattimista. Yksinkertaisimmillaan ne ovat rautakaupasta valmiina saatavia tai vuokrattavia, helposti koottavia telttakatoksia tai "huvimajoja". Isommat telttakatokset voivat olla rakenteeltaan esimerkiksi kaariteltan kaltaisia "pressuhalleja".

Rakennuksen tai matkailuvaunun seinästä ulospäin kurottuva, usein säädettävä kangaskatos on nimeltään *markiisi*. Myös suuret *auringonvarjot* esimerkiksi katukahviloissa ovat eräänlaisia katoksia.

### Vaativat tekstiilikatokset

Suurten ulkoilmatilaisuuksien sateensuojaksi rakennetaan nykyisin joko pysyviä tai varastoitavia ja uudelleen koottavia telttamaisia katoksia, joiden muotoilussa pyritään käytännön vaatimusten ohella korkeatasoiseen arkkitehtuuriin. Suomalaisia esimerkkejä ovat eri aikona toteutetut Olavinlinnan katsomokatokset Savonlinnan oopperajuhlia varten, uusimpana Markku Erholtzin ja Heikki Paakkisen vuonna 2000 käyttöön otettu katos, ja taidemuseo Kiasman esiintymiskatos (Roy Mänttäri).

Sisätilojen katokset
--------------------

Rakennusten sisätiloissa katoksen kaltaisia rakenteita voidaan käyttää esimerkiksi akustiikan tai valaistuksen parantamiseksi tai esteettisistä syistä. Valtaistuimen, alttarin, saarnastuolin tai vuoteen suojakatosta kutsutaan nimellä baldakiini.

Katso myös
----------

* geodeettinen kupoli
* laavu
* päätykatos

Lähteet
-------

1. ↑  Hakutulos "katos" *Kielitoimiston sanakirja*. Viitattu 9.10.2017.
2. ↑  Katos *Tee itse puusta -sivusto*. Puuinfo.  Arkistoitu 13.5.2015. Viitattu 9.10.2017.
3. ↑  Polttopuut katoksen alle *Tee itse*.  4.10.2100. Viitattu 9.10.2017.
4. ↑  Isomäki, Olavi ym.: Sahatavaran valmistus *Puutuoteteollisuus-oppiaineisto*.  25.8.2003. Edu.fi:  Opetushallitus. Viitattu 10.10.2017.
5. ↑  Näin rakennat suojakatoksen Stark-rautakaupat. Viitattu 9.10.2017.
6. ↑  Tuhti konekatos Lantmännen Agro.  Arkistoitu 9.10.2017. Viitattu 9.10.2017.
7. ↑  Hakutulokset "laavu" ja "talas" *Kielitoimiston sanakirja*. Viitattu 9.10.2017.
8. ↑  Näin rakennat katoksen terassille Stark-rautakaupat. Viitattu 9.10.2017.
9. ↑  Asennusohje, Kanavamuovikatto (Arkistoitu – Internet Archive). Skånska Byggvaror. Viitattu 9.10.2017.
10. ↑  Näin rakennat katoksen terassille Stark-rautakaupat. Viitattu 9.10.2017.
11. ↑  Pienikin piharakennus vaatii luvan *Yle Uutiset*.  21.7.2011.
12. ↑  Toimenpidelupa riittää pieniin rakennusprojekteihin *Sisä-Suomen Lehti*.  18.03.2017. Viitattu 9.10.2017.
13. ↑  Tuotteet ja hinnat *Tuulihaukka Teltat -verkkokauppa*. Viitattu 9.10.2017.
14. ↑  MT Farms 6X10 pressuhalli Lantmännen Agro.  Arkistoitu 9.10.2017. Viitattu 9.10.2017.
15. ↑  Erholtz, Markku & Paakkinen, Heikki: Ripustetut rakenteet.  *Arkkitehti*, nro 2/2001, s. 30–32.  SAFA.
16. ↑  Mänttäri, Roy: Leijuva katos.  *Arkkitehti*, nro 2/2001, s. 36–37.  SAFA.
17. ↑  Nokela, Leena: *Sisustustyylit antiikista nykyaikaan*, s. 56. Otava, 1991 (1. painos 1981). ISBN 951-1-11455-7.

Aiheesta muualla
----------------

* Kuvia tai muita tiedostoja aiheesta **Katos** Wikimedia Commonsissa